MENA เคาะจ่ายปันผล 0.03 บ. ขึ้น XD 27 เม.ย.นี้ ปรับแผนลงทุนขยายฟลีทรถ
MENA ประชุมสามัญผู้ถือหุ้น ผ่านระบบ E-AGM เคาะแจกปันผล 68% ของกำไรสุทธิ โดยจ่ายปันผล 0.03 บาทต่อหุ้น ขึ้น XD วันที่ 27 เม.ย. นี้ และมีการปรับแผนลงทุนขยายฟลีทรถ สร้างโอกาสในด้านผลการดำเนินงานที่มั่นคงและยั่งยืน 
MENA ประชุมผถห. ผ่าน “E-AGM” ไฟเขียวจ่ายปันผลหุ้นละ 0.03 บ. จากอัตราส่วน 68% ของกำไรสุทธิ พร้อมเผยปี 65 บริษัทได้ปรับแผนลงทุนขยายฟลีทรถเพิ่ม
21 เม.ย. 2565

บริษัท มีนาทรานสปอร์ต จำกัด (มหาชน) หรือ MENA ผู้นำธุรกิจให้บริการขนส่งคอนกรีตผสมเสร็จด้วยรถมิกเซอร์ (Mixer) และรถเทรลเลอร์ (Trailer) รายใหญ่ของประเทศ นำโดย นายนพพร เทพสิทธา ประธานกรรมการ และ นางสุวรรณา ขจรวุฒิเดช ประธานเจ้าหน้าที่บริหาร พร้อมด้วยคณะกรรมการบริษัท เปิดเผยว่า จัดงานประชุมสามัญผู้ถือหุ้นประจำปี 2565 ผ่านสื่ออิเล็กทรอนิกส์ (E-AGM) เมื่อเร็วๆนี้
โดยมติที่ประชุมผ่านการอนุมัติเห็นชอบจากผู้ถือหุ้นทุกวาระตามที่คณะกรรมการเสนอ และรับทราบอนุมัติการจ่ายเงินปันผลการดำเนินงานประจำปี 2564 ให้แก่ผู้ถือหุ้น ในอัตราหุ้นละ 0.03 บาท จำนวนทั้งสิ้น 22.02 ล้านบาท ซึ่งคิดเป็นอัตราส่วนร้อยละ 68 ของกำไรสุทธิ โดยขึ้นเครื่องหมาย XD วันที่ 27 เม.ย. 2565 และกำหนดวันจ่ายปันผลวันที่ 19 พ.ค. 2565 เพื่อตอกย้ำความเชื่อมั่นแก่นักลงทุน
นอกจากนี้บริษัทฯใช้กลยุทธ์ปรับการบริหารจัดการฟลีทรถได้อย่างมีประสิทธิภาพที่สูงขึ้น พร้อมขยายบริการขนส่งไปยังอุตสาหกรรมที่มีแนวโน้มเติบโตจากในไตรมาสแรกของปีที่มีการทำสัญญาเพิ่มฟลีทรถรวมแล้วมากกว่า 80 คัน ซึ่งเป็นรถควบคุมอุณหภูมิ และรถขนส่งเทรลเลอร์หลายขนาด เพื่อขนส่งสินค้าอุปโภคบริโภคและวัตถุดิบอุตสาหกรรม สร้างโอกาสในด้านผลการดำเนินงานที่มั่นคงและยั่งยืน